BERETNING FRA KOMMISSIONEN TIL EUROPA-PARLAMENTET om gennemførelsen af budgetpost B5-504 "Foranstaltninger til fremme af indfasningen i det almindelige budget af de aktiviteter, der er blevet finansieret over EKSF-budgettet"

INDHOLDSFORTEGNELSE

Oversigt ..

1. Indledning

1.1 Retsgrundlag

1.2 Mål og forventede resultater

1.3 Budgetmæssige aspekter

1.4 Menneskelige ressourcer

2. Projektudvikling

2.1. Indledende analyser af gennemførelsen

2.2 Ny strategi og søgning efter projektpartnere

2.3 Gennemførligheden af "EUROFER-garantifond"-projektet

2.4 Etaper i gennemførelsen af "EUROFER-garantifonden"

3. Projektpartnere

3.1 EUROFER

3.2 Finansielle formidlere

4. Gennemførelsesinstrumenter

4.1 Forvaltningsaftalen mellem Europa-Kommissionen og EUROFER

4.2 Garantiaftaler mellem EUROFER og de finansielle formidlere

4.3 Garantier (garantiskrivelser)

5. Kommissionens projektovervågning og rapportering

5.1 Overvågning

5.2 Rapportering

Bilag: Budgetmyndighedens kommentarer til budgetpost B5-504

OVERSIGT

Budgetpost B5-504 ("Foranstaltninger til fremme af indfasningen i det almindelige budget af de aktiviteter, der er blevet finansieret over EKSF-budgettet" - se bilaget) stiller 2 mio. EUR til rådighed for et pilotprojekt til at undersøge gennemførligheden af foranstaltninger til fordel for "områder, der er berørt af de industrielle omstruktureringer inden for kul- og stålsektoren". Budgetposten blev gennemført i 2001 ved at oprette en garantifond til fremme af innovative SMV'ers jobskabelse i disse områder.

Garantifonden forvaltes som en forvaltningsformue af EUROFER (Foreningen af Europæiske Stålproducenter) på vegne af Kommissionen. EUROFER udsteder garantier, der delvis dækker specialiserede finansielle formidleres lån til og egenkapitalinvesteringer i innovative SMV'er, herunder nyetablerede virksomheder, i "områder, der er berørt af de industrielle omstruktureringer inden for kul- og stålsektoren".

For at sikre gennemførligheden og den økonomiske effektivitet af pilotprojektet inden for budgetloftet på 2 mio. EUR ansås det for nødvendigt at begrænse dets geografiske dækning til visse EU-medlemsstater og områder. Disse områder er beliggende i Belgien (Vallonien), Frankrig, Tyskland (Dortmund) og Det Forenede Kongerige.

Da størstedelen af de traditionelle stenkulområder i Belgien, Frankrig og Det Forenede Kongerige, og også "Ruhrgebiet" (Dortmund), falder ind under projektets dækningsområde, er EU-stenkulindustriens interesser også blevet tilgodeset ved denne fremgangsmåde.

De SMV'er, der nyder godt af disse garantier, vil normalt høre til "den nye økonomi" eller andre innovative industrier eller servicesektorer, inden for hvilke SMV'er og nyetablerede virksomheder typisk arbejder.

En garantifond ansås for at være det bedst egnede instrument til at gennemføre denne budgetpost, da en sådan er bedre gearet end direkte lån eller tilskud. Formålet med disse garantier er at fremme skabelsen af nye arbejdspladser ved at gøre det lettere for SMV'er i disse områder at få adgang til investeringskapital (lån og/eller egenkapitalinvesteringer).

Hovedformålet med det nye instrument er at give løbende saneringsstøtte til kul- og stålområderne efter udløbet af EKSF-traktaten i juli 2002. De fleste af de målområder, der i kommentarerne til budgetposten er defineret som "områder, der er berørt af de industrielle omstruktureringer inden for kul- og stålsektoren", var tidligere EKSF-områder, der nød godt af omstillingslån i henhold til artikel 565 i EKSF-traktaten.

Samarbejde med erfarne eksterne partnere (finansielle formidlere), der er specialiseret inden for området SMV-støtte og jobskabelse, skulle bidrage yderligere til, at dette pilotprojekt krones med succes. Hvis pilotprojektet viser, at dette instrument opfylder et eksisterende markedsbehov, vil et mere omfattende opfølgningsprogram kunne komme på tale, omfattende alle EU-medlemsstater og ansøgerlande.

1. Indledning

1.1. Retsgrundlag

Rapporten forelægges Europa-Parlamentet i henhold til det krav, der er anført i budgetmyndighedens kommentarer i 1999 til budgetpost B5-504N i De Europæiske Fællesskabers almindelige budget for året 2000 [1].

[1] Se bilaget.

I overensstemmelse med punkt 37, stk. a), nr. i), i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [2] kræves der ikke noget specielt retsgrundlag for gennemførelsen af denne budgetpost, da der er tale om et pilotprojekt.

[2] EFT C 172 af 18.6.1999, s. 1.

1.2 Mål og forvendtede resultater

1.2.1 Generelt formål

Det generelle formål med de foranstaltninger, der påtænkes iværksat på grundlag af budgetpost B5-504, er at finansiere foranstaltninger til at lette overgangen fra aktiviteter, der traditionelt finansieredes over EKSF-budgettet, til programmer, der allerede eksisterer i det almindelige budget, især strukturfondene og forskning. Formålet er at fremme etableringen af innovative virksomheder (SMV'er) i forbindelse med den industrielle omstilling af kul- og stålindustrien.

1.2.2 Konkret formål

Det konkrete formål med pilotprojektet er at fremme jobskabelsen i de områder inden for EU, der er berørt af industrielle omstruktureringer inden for kul- og stålindustrien ved at støtte innovative SMV'ers investeringsaktiviteter.

1.2.3 Ønskede resultater:

- innovative SMV'ers investering i områder, der er berørt af industrielle omstruktureringer inden for kul- og stålindustrien

- skabelse af nye arbejdspladser

- undersøgelse af, om en sådan SMV-garantifond vil være praktisk gennemførlig. På grundlag af den næste rapport i 2003 kunne et lignende, men mere omfattende projekt eventuelt komme på tale.

1.3 Budgetmæssige aspekter

Forpligtelser i mio. EUR:

>TABELPOSITION>

Betalinger i mio. EUR:

>TABELPOSITION>

Beregning af omkostninger:

Beløbet 2 mio. EUR er maksimumbeløbet. De nøjagtige samlede omkostninger, som ikke må overstige 2 mio. EUR, forventes at være lavere end det beløb; hovedparten af de udstedte garantier vil sandsynligvis ikke blive udnyttet.

1.4 Menneskelige ressourcer

Da selve garantifonden vil blive forvaltet af EUROFER, kræver Kommissionens overvågning heraf ikke supplerende personale. Personalebehovene kan opfyldes ved at indsætte kommissionspersonale, som tidligere var været beskæftiget med forvaltning af EKSF-låneordningen.

2. Projektudvikling

2.1 Indledende analyser af gennemførelsen

Efter en række kontakter mellem forskellige generaldirektorater (f.eks. GD ECFIN, GD EMPL, GD ENTR, GD REGIO, GD RTD, GD BUGD, GD FC) blev gennemførelsen af budgetposten overladt til GD ECFIN-FOS i november 1999.

Ved de indledende gennemførelsesanalyser, som blev foretaget i slutningen af 1999 og i foråret 2000, kom man til den konklusion, at det ikke var muligt at gennemføre budgetposten inden for budgetloftet på 2 mio. EUR og stadig dække samtlige EU-medlemsstater plus alle ansøgerlande som foreslået af Europa-Parlamentets budgetudvalg.

I praksis ville dette have betydet, at man mistede "additionaliteten" af EU-bidraget. Desuden var det med et budget af denne størrelse ikke muligt at dække alle de mål, der er nævnt i budgetudvalgets kommentarer.

Der var heller ikke mulighed for at knytte denne budgetpost til allerede eksisterende fællesskabsinstrumenter. Endvidere ville indførelse af et autonomt nyt finansielt instrument inden for disse budgetmæssige grænser have ført til utilstrækkelige cost/benefit-forholdstal.

2.2 Ny strategi og søgning efter projektpartnere

Af ovennævnte årsager var det nødvendigt af finde en ny strategi, hvis det skulle være muligt at gennemføre denne budgetpost. For det første reduceredes den geografiske dækning til kun at omfatte nogle få udvalgte EU-medlemsstater og -regioner, og typen af instrument, der skulle oprettes, ændredes. I stedet for at etablere et autonomt hovedinstrument (såsom lån eller tilskud) blev det klart, at et supplerende instrument, som styrkede de eksisterende SMV-støtteinstumenter, var mere omkostningseffektivt.

Til sidst blev det besluttet at oprette en særlig SMV-garantifond til dette formål i lighed med de allerede eksisterende garantifonde, som f.eks. SMV-garantifaciliteten (som administreres af Den Europæiske Investeringsfond) inden for rammerne af vækst- og beskæftigelsesinitiativet. [3]

[3] Rådets afgørelse 98/347/EF af 19.5.1998, EFT L 155 af 29.5.1998, s. 43.

Drøftelser med EIF og EIB vedrørende forvaltningen af en lille pilot- eller prøvefond viste, at disse institutioner ikke var særligt interesserede i at overtage forvaltningen af en specialiseret fond af denne størrelse. Derfor søgte man en primært nonprofit-oienteret partner, som både var i stand til og villig til at acceptere Kommissionens særlige betingelser vedrørende forvaltning af en sådan fond. Ud over EIF og EIB kontaktedes flere sammenslutninger og selskaber inden for kulsektoren [4], og de afslog også dette tilbud om samarbejde.

[4] F.eks. CESCO (European Solid Fuel Association), Gesamtverband des deutschen Steinkohlebergbaus, Essen og RAG Coal International, Essen.

I september 2000 blev der indgået en indledende, foreløbig aftale vedrørende forvaltningen af garantifonden med EUROFER (Foreningen af Europæiske Stålproducenter), som har sit hovedkvarter i Bruxelles.

EUROFER var den bedste og mest realistiske valgmulighed som følge af dens brede repræsentation, dens lange erfaring med håndtering af større projekter, herunder projekter medfinansieret af Europa-Kommissionen, og dens evne til at samarbejde med erfarne formidlere inden for det meget specielle felt, som projektet dækker.

2.3 Gennemførligheden af "Eurofer-garantifond"-projektet

Argumenterne for gennemførligheden af pilotprojektet "EUROFER-garantifonden" kan sammenfattes som følger:

1. Det opfylder betingelserne i punkt 37, stk. a), nr. i), [5] i den interinstitutionelle aftale (IIA) af 6. maj 1999 [6], eftersom

[5] Denne artikel handler om "pilotprojekter af eksperimentel karakter, som tager sigte på at afprøve en foranstaltnings gennemførlighed og nytte".

[6] Se punkt 1.1 ovenfor; EFT C 172 af 18.6.1999, s. 1.

a) det opfylder kriterierne vedrørende "pilotprojekter af eksperimentel karakter, som tager sigte på at afprøve en foranstaltnings gennemførlighed og nytte",

b) de dermed forbundne forpligtelsesbevillinger er opført på budgettet for kun ét regnskabsår (to regnskabsår er den maksimale periode i henhold til punkt 37, stk. a), nr. i), i IIA), og

c) deres samlede beløb på 2 mio. EUR ikke overstiger grænsen på 32 mio. EUR, som er fastsat i punkt 37, stk. a), nr. i), for sådanne pilotprojekter.

2. Projektet er i overensstemmelse med Kommissionens politik vedrørende SMV'er generelt og med forberedelserne i forbindelse med EKSF-traktatens udløb, hvad angår:

a) målsætningen om at skabe arbejdspladser ved at støtte innovative SMV'er

b) de instrumenter, der anvendes i dette øjemed (garantifaciliteten)

c) den anvendte forvaltningsmetode (rammeaftale med én enkelt institution, der fungerer som grænseflade til specialiserede finansielle formidlere)

d) dets forenelighed med målsætningerne om at afvikle EKSF's aktiviteter og indfase dem i det almindelige budget.

3. Det er foreneligt med subsidiaritetsprincippet: Kontakter med institutioner, der er specialiseret inden for området økonomisk sanering af kul- og stålområderne, har vist, at der ikke findes noget nationalt eller fællesskabsbaseret instrument af samme slags for samme områder.

4. Det er i overensstemmelse med principperne om tilbageholdenhed og forsvarlig økonomisk forvaltning, som nævnt i artikel 2 i finansforordningen af 21. december 1977 vedrørende De Europæiske Fællesskabers almindelige budget:

a) Uddelegeringen af fondsforvaltningen begrænser Kommissionens forvaltningsforpligtelser til i det store og hele kun at omfatte overvågningsopgaver og giver således mulighed for et godt cost/benefit-forhold for disse foranstaltninger.

b) Mekanismerne begrænsede garantier [7], risikodeling [8] og additionalitet [9] sikrer en optimal gearing af de fællesskabsfonde, der anvendes til budgetposten.

[7] EUROFER-garantier er begrænset af risiko og portefølje.

[8] Hver risiko skal deles med den finansielle formidler.

[9] Anvendelsen af EUROFER-garantier er begrænset til de tilfælde, hvor andre, og især kommercielle, garantier ikke er tilgængelige.

c) En indledende rapport om gennemførelsen af projektet blev udarbejdet i 2001, endnu en rapport vil følge i 2003, og en slutrapport vil blive udarbejdet efter afviklingen af garantifonden, dvs. omkring 2011.

5. Det sparer Kommissionen for administrative og forvaltningsmæssige ressourcer og kræver ikke noget ekstra personale (se punkt 1.4 ovenfor).

2.4 Etaper i gennemførelsen af "Eurofer-garantifonden"

Efter den formelle godkendelse af dette gennemførelsesforslag ved Kommissionens beslutning PE/2000/2821 af 22. december 2000 [10] undertegnedes forvaltningsaftalen mellem Kommissionen og EUROFER den 29. marts 2001. I april 2001 overførte Kommissionen første tranche af de finansielle midler (1,5 mio. EUR) til den EUROFER-forvaltningskonto, der oprettedes i dette øjemed. Den resterende tranche på 0,5 mio. EUR skal efter planen udbetales, så snart projektets fremskriden berettiger hertil, dog under forbehold af at der er budgetmidler til rådighed.

[10] Ikke offentliggjort i EF-Tidende.

I henhold til bestemmelserne i forvaltningsaftalen har EUROFER indvilget i at udstede garantier til delvis dækning af finansielle formidleres lån til eller egenkapitalinvesteringer i innovative SMV'er i områder, der er berørt af de industrielle omstruktureringer inden for kul- og stålsektoren. Fire finansielle formidlere er blevet udvalgt af EUROFER og godkendt af Kommissionen. Det er:

1. SODIE France

2. SODIE S.A. Belgium

3. UK Steel Enterprise Limited

4. Venture Capital Dortmund GmbH ("Dortmund-projektet").

Rammeaftalerne mellem EUROFER og disse finansielle formidlere undertegnedes i oktober/november 2001. De første garantier blev udstedt af EUROFER i februar 2002.

3. Projektpartnere

EUROFER's gode omdømme og de involverede finansielle formidleres gode resultater medvirkede til Kommissionens beslutning om at gennemføre projektet på denne måde med disse partnere.

3.1 Eurofer

Foreningen af Europæiske Stålproducenter (EUROFER) oprettedes i 1976. Medlemmer og associerede medlemmer er stålselskaber og nationale stålforbund i EU og i de central- og østeuropæiske lande.

I 2000 producerede EU-medlemmerne af EUROFER 155 mio. tons råstål, hvilket svarer til 95 % af den samlede produktion i EU. De associerede medlemmer i de central- og østeuropæiske lande tegner sig med 28 mio. tons råstål for 95 % af den samlede stålproduktion i Central- og Østeuropa.

EUROFER's målsætninger er samarbejde mellem de nationale forbund og selskaber inden for alle områder, der bidrager til udvikling af den europæiske stålindustri, og repræsentation af dets medlemmers fælles interesser over for tredjeparter, især de europæiske institutioner og andre internationale organisationer.

EUROFER har betydelig erfaring og dokumenteret kompetence med hensyn til at håndtere store projekter som f.eks.:

"Business Support Program"

(Tilpasningsstøtte til central- og østeuropæiske stålforbund med henblik på disse landes indtræden i EU)

Periode: Juli 2000 til juni 2002

Samlet budget: 1,1 mio. EUR

EF-bidrag: 880 000 EUR

"Management of Change and Human Resources"

(Undersøgelse, som foretages i samarbejde med de vigtigste europæiske stålproducenter, og som går ud på at analysere de forandringer, der er sket i industrien, og finde ud af, hvordan disse processer konstruktivt har influeret på dialogen mellem arbejdsgivere og ansatte i den europæiske stålindustri)

Periode: December 1996 til juni 2000

Samlet budget: > 450 000 EUR

EF-bidrag: 300 000 EUR

3.2 Finansielle formidlere

3.2.1 SODIE France

SODIE [11] France, som blev oprettet i 1983, er et datterselskab af USINOR. For øjeblikket ejes det 55 % af USINOR [12] og 45 % af en bank. [13] Dets forretningsområde er sanering, dvs. ydelse af finansiel og praktisk rådgivningsstøtte hovedsagelig til SMV'er/nyetablerede virksomheder og uddannelsesmæssig og kvalifikationsmæssig støtte til ansatte eller arbejdsløse. Siden 1983 har SODIE støttet ca. 8 000 virksomheder, dvs. gennemsnitligt 450 virksomheder om året, og disse virksomheder har skabt over 100 000 arbejdspladser. Sideløbende hermed har næsten 20 000 ansatte eller arbejdsløse modtaget støtte i forbindelse med deres mobilitetsfremmende og uddannelsesmæssige aktiviteter.

[11] Selskab til udvikling af industrien og beskæftigelsen.

[12] Via SODISID, som er et 100 % ejet datterselskab af USINOR.

[13] Caisse des Dépôts et Consignations, via dets datterselskab SCET.

I dag samarbejder SODIE i Frankrig og Belgien med en række statslige myndigheder på alle niveauer og med virksomheder af alle størrelser i mere end 30 beskæftigelsesområder. Det har en lang liste af kunder, herunder byer, ministerier og kendte større virksomheder, som f.eks. ALCATEL og IBM.

3.2.2 SODIE Belgium

SODIE Belgium er en nyligt etableret filial af SODIE France. Den blev oprettet efter USINOR's erhvervelse af 75 % af aktiekapitalen i COCKERILL-SAMBRE SA. Dens opgave er at skabe 4 000 nye arbejdspladser i Vallonien. Dette skal primært ske ved at støtte SMV'er, f.eks. ved at yde lån med rentestøtte.

3.2.3 UK Steel Enterprise Limited (UKSE)

UK Steel Enterprise Limited (UKSE) er et aktieselskab, der er specialiseret i saneringsstøtte. Det er et 100% ejet datterselskab af CORUS Group plc, og det oprettedes i 1975 af det tidligere British Steel plc.

I mere end 25 år har det forsynet 2 400 SMV'er med finansieringskapital til en værdi af over 50 mio. £ (80,6 mio. EUR), hvoraf de 39 mio. £ (62,9 mio. EUR) er i form af lån eller aktiekapital, mens balancen sikres ved andre former for finansiering.

Alt i alt er mere end 3 700 virksomheder blevet direkte støttet med finansieringskapital eller forretningslokaler/-arealer, og i nogle tilfælde med begge dele. Det skønnes, at disse virksomheder har skabt mere end 60 000 nye arbejdspladser. Dertil kommer, at virksomheder, der støttes af organisationer oprettet af UKSE i de tidlige 1980'ere, skønnes at have skabt mindst 50 000 arbejdspladser.

3.2.4 Venture Capital Dortmund GmbH ("Dortmund-projektet")

Dortmund-projektet er et offentligt-privat partnerskab finansieret og drevet af byen Dortmund i samarbejde med private selskaber som f.eks. ThyssenKrupp, venturekapitalselskaber, business angels og konsulentfirmaer. Projektet har til formål at sanere Dortmund og omegn og ændre området fra at være et center for sværindustri til et center for ny økonomi (e-handel, IT, mikrosystemteknologi).

De påtænkte og (i 2000) iværksatte foranstaltninger omfatter bl.a. fremme af eksisterende og nye virksomheder ved at stille lån, venturekapital, arealer/forretningslokaler og højt kvalificeret personale til rådighed for dem, opfordre udenlandske selskaber til at investere og oprette virksomheder i området, forbedre infrastrukturen og yde ledelsesmæssig og logistisk støtte.

Venture Capital Dortmund GmbH er et selskab med begrænset ansvar og er datterselskab af Stadtsparkasse Dortmund, der er en af bankpartnerne i Dortmund-projektet. Selv om det først blev oprettet i 2000, kan Venture Capital Dortmund (VCD) GmbH trække på den erfaring inden for SMV-finansiering, som Stadtsparkasse Dortmund har indsamlet i løbet af mere end 30 års virke. Siden starten af sine forretningsaktiviteter i 2000 har VCD investeret omkring 7,7 mio. EUR (15 mio. DM) i ca. 10 virksomheder.

Alle virksomheder, der finansieres af VCD, skal opfylde kravene i den normale definition af SMV'er; der fokuseres især på SMV'er inden for områderne IT, telekommunikation, mikrosystemteknologi, robotteknologi og bioteknologi. Den gennemsnitlige størrelse af egenkapitalinvesteringer foretaget af VCD er på mellem 256 000 og 511 000 EUR (dvs. mellem 500 000 og 1 000 000 DM).

4. Gennemførelsesinstrumenter

4.1 Forvaltningsaftalen mellem Europa-Kommissionen og EUROFER

EUROFER vil have fuld handlefrihed til enten af afslå eller imødekomme de enkelte garantiansøgninger. Enhver risiko, som er delvist dækket af en EUROFER-garanti, skal deles med den finansielle formidler. EUROFER skal rapportere til Kommissionen vedrørende sine aktiviteter i relation til garantifonden, herunder levere kopier af alle relevante dokumenter og forvaltningskontoudtog.

Den periode, i hvilken garantierne står til rådighed, vil i første omgang være på to år, dvs. perioden slutter i september 2003. Kommissionen vil aflønne EUROFER for de tjenesteydelser, der leveres i henhold til forvaltningsaftalen, ved at betale et fast administrationshonorar beregnet på grundlag af de garantier, der er givet tilsagn om. Garantifonden vil blive afviklet senest i 2011.

Forvaltningsaftalen indeholder bestemmelser om rapportering, revision, overvågning og kontrol, herunder Revisionsretten for De Europæiske Fællesskaber's ret til at udføre revisioner både i EUROFER's forretningslokaler og i alle endelige støttemodtageres forretningslokaler.

4.2 Garantiaftaler mellem EUROFER og de finansielle formidlere

Disse aftaler er rammeaftaler, som fastlægger betingelser og vilkår for partnerskabet og samarbejdet om dette projekt mellem EUROFER og de finansielle formidlere. Blandt de ting, der er fastlagt i disse aftaler, er garantiraten, garantiloftet og den maksimale (låne- eller egenkapital-) portefølje, der er dækket af EUROFER-garantier.

I 2002 skulle maksimumstørrelsen af denne portefølje, der er delvist dækket af EUROFER-garantier, være på ca. 3 333 000 EUR pr. finansiel formidler. [14] EUROFER-garantifonden står gratis til rådighed for de finansielle formidlere.

[14] Dette beløb beregnes på basis af garantiloftet på 500 000 EUR pr. finansiel formidler. Siden garantiloftet i garantiaftalerne er defineret som 15 % af porteføljen, beregnes porteføljen ved at dividere beløbet 500 000 EUR med 15 (= 33 333,33) og multiplicere resultatet med 100 (= 3 33 333).

Hvis en finansiel formidler ikke er i stand til at anvende hele garantiporteføljen inden for de første to år efter underskrivelsen af garantiaftalen, vil EUROFER enten fordele den resterende del af porteføljen blandt de andre finansielle formidlere eller lede efter en ny finansiel formidler, eventuelt i et andet område.

4.3 Garantierne (garantiskrivelser)

For at modtage en garantidækning for lån til eller egenkapitalinvesteringer i kvalificerede SMV'er, skal de finansielle formidlere indgive garantiansøgninger til EUROFER. EUROFER udsteder garantierne i eget navn, men på vegne af Kommissionen, på forvaltningsbasis. Det vil principielt frit kunne imødekomme eller afslå de enkelte ansøgninger. Alle projekter, for hvilke der er indgivet ansøgninger, vil regelmæssigt blive rapporteret til Kommissionen, som også regelmæssigt vil modtage kopier af forvaltningskontoudtogene. Alle garantier vil udløbe senest syv år efter datoen for indgåelse af låneaftalen eller efter den dato, hvor egenkapitalinvesteringen blev foretaget, og under ingen omstændigheder senere end marts 2010.

For at være kvalificeret til EUROFER-garantier skal lån eller egenkapitalinvesteringer opfylde følgende kriterier:

a) Den endelige støttemodtager skal være en SMV. [15]

[15] Som defineret i bilaget til Kommissionens henstilling 96/280/EF (EFT L 107 af 30.4.1996, s.4).

b) SMV'en skal være etableret i en EU-medlemsstat.

c) SMV'en skal være etableret i et område, der er berørt af de industrielle omstruktureringer inden for kul- og stålsektoren.

d) SMV'en skal demonstrere en høj grad af innovation. [16]

[16] "Høj grad af innovation" betyder, at man vil prioritere SMV'er, der:

e) Finansieringen, som i sidste instans er dækket af EUROFER-garantien, skal anvendes til et nyt projekt eller en ny investering. Der gøres udtrykkeligt opmærksom på, at enhver form for gældsomlægning ikke er støtteberettiget.

f) Formålet med finansieringen, som i sidste instans er dækket af EUROFER-garantien, skal være direkte eller indirekte at skabe nye arbejdspladser inden for den pågældende EUROFER-garantis gyldighedsperiode.

g) Minimumsløbetiden for lånet eller egenkapitalinvesteringen er tre år.

5. Kommissionens projektovervågning og rapportering

5.1 Overvågning

Kommissionen overvåger EUROFER's fondsforvaltning på grundlag af et overvågningsprogram opstillet i overensstemmelse med overvågningsprogrammerne for eksisterende sammenlignelige fonde. Disse sammenlignelige fonde er f.eks. SMV-garantifaciliteten under vækst- og beskæftigelsesinitiativet eller ETF-iværksætterordningen, som begge forvaltes af EIF [17]. Ud over gennemgang af de rapporter og forvaltningskontoudtog, der modtages fra EUROFER, vil Kommissionen foretage revision hos EUROFER, de finansielle formidlere og udvalgte endelige støttemodtagere.

[17] Se punkt 2.2; Rådets afgørelse 98/374/EF af 19.5.1998, EFT L 155 af 29.5.1998, s. 43.

5.2 Rapportering

Kommissionen vil overvåge, om EUROFER overholder sine kontraktlige forpligtelser. Antallet af SMV-lån og -egenkapitalinvesteringer dækket af EUROFER-garantier anslås til i alt 200 i hele garantifondens levetid.

Hvilken indflydelse disse garantier nøjagtigt vil have på skabelsen af nye arbejdspladser, kan endnu ikke siges. Det vil blive vurderet på basis af spørgeskemaer og rapporter fra de finansielle formidlere og de endelige støttemodtagere og på grundlag af besøg på stedet.

I 2003 skal Europa-Parlamentet have forelagt endnu en rapport om gennemførelsen af dette projekt. Denne anden rapport skal baseres på de erfaringer, der indhøstes i forbindelse med EUROFER's anvendelse af den oprindeligt til rådighed stående garantisum. En slutrapport vil følge efter afviklingen af EUROFER-garantifonden, dvs. senest i 2011.

Bilag

B5-504 Foranstaltninger til fremme af indfasningen i det almindelige budget af de aktiviteter, der er blevet finansieret over EKSF-budgettet [18]

[18] EFT L 40 af 14.2.2000, s. 980-981: Europa-Parlamentet 2000/81/EF, EKSF, Euratom, Endelig vedtagelse af Den Europæiske Unions almindelige budget for regnskabsåret 2000.

Anmærkninger

Ny artikel

Europa-Parlamentets beslutning af 15. november 1996 om integration af EKSF i Den Europæiske Unions budget (EFT C 362 af 1.12.1996, s. 327).

Resolution vedtaget af Rådet af 21. juni 1999 om udløbet af traktaten om oprettelse af Det Europæiske Kul- og Stålfællesskab (EFT C 190 af 7.7.1999. s. 1).

Denne bevilling skal anvendes til finansiering af foranstaltninger med henblik på at lette overgangen mellem de aktiviteter, der traditionelt er blevet finansieret over EKSF-budgettet, og de programmer, der er opført i det almindelige budget, især inden for strukturfondene og forskningen. Den tager især sigte på at støtte aktioner, der som følge af deres særegenhed endnu ikke har noget modstykke i fællesskabsprogrammerne.

Bevillingen har til formål navnlig via EU-rådgivningskontorerne at fremme oprettelsen af innovative små og mellemstore virksomheder (SMV) i tilknytning til den industrielle omstilling inden for kul- og stålsektoren (væksthuse for iværksættere, adgang til industrielle hjælpemidler og finansieringsfaciliteter for lønmodtagerne inden for de områder, der er berørt af omstillingen) især inden for områderne miljø, sundhed og sikkerhed på arbejdspladsen.

Bevillingen skal også anvendes til fremme initiativer, der så vidt muligt udvikles på et paritært grundlag (arbejdsgivere og arbejdstagere) inden for områderne information, uddannelse og aktivering i virksomhederne, navnlig i forbindelse med omlægning af arbejdstiden som følge af omstruktureringen.

Kommissionen sikrer, at de, der nyder godt af disse projekter, hovedsagelig kommer fra områder, der er berørt af de industrielle omstruktureringer inden for kul- og stålsektoren, herunder også områder i ansøgerlandene.

I 2001 forelægger Kommissionen Europa-Parlamentet en rapport om resultaterne af disse projekter og de aktiviteter, der har nydt godt af disse bevillinger.